जालंधर। पठानकोट रोड स्थित धामी कैसल के पास सोमवार रात जीरकपुर के 31 साल ट्रैवल एजेंट रेशम सिंह का उसकी कार में अपहरण कर लिया गया। पुलिस ने हाई अलर्ट कर अपह्त रेशम की तलाश शुरू कर दी। देर रात साढ़े 11 बजे एसएसपी हरमोहन सिंह संधू ने बताया- अमृतसर के जंडियाला गुरु के रहने वाले अपह्त रेशम सिंह को आरोपी बीएमसी चौक के पास किंग्स होटल के पास फेंककर चले गए।
अब तक की जांच में मामला लड़की से जुड़ा लग रहा है। एसएसपी ने कहा- मामले की गहराई से जांच की जा रही है। हालांकि रेशम की कार नहीं मिली है। कार में उसका मोबाइल फोन, लैपटॉप और अन्य सामान था। रात सवा आठ बजे पुलिस कंट्रोल रूम में फोन आया कि सफेद रंग की कार में आए करीब पांच लोग ट्रैवल एजेंट रेशम सिंह को उसकी कार में अगवा कर ले गए है। दोनों कार पठानकोट चौक की ओर आई है। सूचना मिलने पर एसएसपी खुद मौके पर पहुंचे।
एएसपी भागीरथ सिंह मीणा और एसएचओ बिक्रम सिंह ने एरिया में लगे सीसीटीवी कैमरे की फुटेज खंगाल मारी ताकि पता चल सके कि आरोपियों की कार नंबर कौन-सा है। रेशम के साथी अंकुश आनंद निवासी पठानकोट ने पुलिस को बताया कि वह और उसका दोस्त रेशम चंडीगढ़ के जीरकपुर में ट्रैवल एजेंसी चलाते है। वह आज शाम फगवाड़ा में था। रेशम उसे फगवाड़ा में देर शाम मिला। दोनों ने पठानकोट जाने का प्रोग्राम बनाया था। जब उनकी कार पठानकोट रोड पर राओवाली मोड़ पर पहुंची तो रेशम ने यह कह कर कार रोक दी कि उसके सिर में दर्द हो रहा है। कार रेशम ने उक्त मैरिज पैलेस के पास खड़ी कर दी। रेशम बोला कि वह मेडिसन की शॉप देखकर आता है। थोड़ी देर में एक सफेद रंग की कार आकर रुकी। कार से करीब पांच युवक निकले। जो रेशम से हाथापाई करने लगे। रेशम को पिछली सीट पर जबरन बैठाया और उसे धक्का मार कर नीचे उतार दिया।
अंकुश का कहना है- रेशम को आरोपी पठानकोट चौक की ओर ले गए थे। पहले तो अंकुश ने पुलिस को नहीं बताया कि मामला क्या है, लेकिन जब पुलिस अफसरों ने अंकुश की सुनाई कहानी को लेकर सवाल जवाब किए तो अंकुश बोला कि रेशम को एक लड़की के कारण अगवा किया है। रेशम ही बता सकता है कि लड़की कौन है और आरोपी लड़की के क्या लगते है। रात सवा 12 बजे रेशम की सिविल अस्पताल से डॉक्टरी जांच करवाई गई।
hin_Deva hin_Deva hin_Deva hin_Deva